Government esuubizza nti abasomesa b’amasomo ga Arts bakwongezebwa omusaala mu mwaka gwa 2026, era nga buli musomesa wakusasulwa omusaala gwa bukadde bwa shs 4 buli mwezi
Omuteesiteesi omukulu mu ministry y’abakozi ba government Catherine Bitarakwate abadde mu kakiiko ka parliament akalondoola eddembe ly’obuntu, n’ayanjula enteekateeka eno.
Agambye nti wadde government yatandika na kwongeza basomesa ba science, enteekateeka yaayo yakwongeza abasomesa bonna emisaala bafune kyenkanyi, wabula eg’abasomesa Arts gijja kugya mu bbanga lya myaka 5.
Oluvanyuma lwa government okulangirira nti abasomesa ba science bokka beggya okwongeza emisaala , abasomesa bamassomo ga Arts abegattira mu kibiina ki UNATU baateeka wansi ebikola, nebagaana okuddamu okulinnya mu bibiina okumala wiiki 3, nga bemulugunya ku busosoze buno, wabula government yabawooyawooya nebadda mu bibiina.
Minister w’abakozi ba government Wilson Muluuli Mukasa abuulidde ababaka ku kakiiko kano nti okwongeza emisaala gy’abasomesa bonna omulundi ogumu, kyetaagisa obuwumbi 800, wabula obuwumbi 200 bwokka government bwerinawo.
Minister Muruuli Mukasa agambye nti government esuubira okufissa ensimbi eziwerako bwenaaba amalirizza okugatta ebitongole byayo, era zejja okwongezaako abasomesa ba Arts.
Omubaka wa Nakaseke Central Allan Mayanja Ssebunnya memba ku kakiiko kano, yewunyizza government okulwawo okussaawo akakiiko akalambika emisaala gy’abakozi ba government bonna, mu kifo kyokubalindanga okwekalakaasa.
Minister Muruuli Mukasa agambye nti akakiiko kano kakussibwawo ku nkomerero y’omwaka guno, wabula nga bakyalina ensonga zebakyekennenya akakiiko kwekanatambulira.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn